A család imája /*Szentháromság ima*./

(Javaslom, hogy legyen a család számára olyan alkalom is, amikor mind jelen vannak, és egyikőjük hallhatóan imádkozza a saját imáját, miközben a többiek hallgatják, majd megy körbe az imádkozás. Így teszik lehetővé, hogy elmélyüljön a kölcsönös lelki összekapcsolódásuk.)

A gyermek imája:

Mennyei Atyám! Kérek tőled olyan szülőket, akik mindig megértenek engem és egymást is. Egymással akkor is kiegyeznek, ha eltérően gondolják ugyanazokat a dolgokat. Olyan otthont és ételeket kérek tőled – a szüleim közvetítésével -, ami egészségessé és boldoggá tesz. Szeretnék tiszta gondolkodású, jó tanuló lenni, aki megtalálja a boldogságát az emberek közösségeiben. Az ételt a terítet asztalnál, kellemes és nyugodt környezetben, jó hangulatban szeretném mindig elfogyasztani, akár otthon vagyok, akár az iskolában.

Megértem és elfogadom, ha a szüleim sokat dolgoznak a létfenntartásunkért és ezért nem lehetnek mindig velem. De kérlek Atyám, ne engedd meg nekik, hogy ebben túlzásba essenek. Inkább éljünk szerényen, családi harmóniában. Szeretném, hogy felesleges luxusért dolgozva egyik szülőm se távolítsa el magát a családunk közösségéből.

Ahogy mi megadjuk minden embernek a tiszteletet, kérem, hogy úgy adják meg azt nekünk is. Ha a családunk valamiféle nehezebb helyzetbe kerülne, segíts abban, hogy erőmhöz és találékonyságomhoz mérten én is tudjak jó irányba lendíteni a dolgokon.

Kérem, segíts abban is, hogy a bennem szunnyadó alkotó készségem szabadon kifejlődhessen, hogy már gyermekkoromban rátaláljak az élethivatásomhoz vezető útra. Szüleim támogassanak a felnőttségemre való felkészülésemben, hogy hasznos, teremtő tevékenységű felnőtt lehessek. Neked Atyám elárulom, nem gondolom azt, ha tehetségemet kibontakoztatom, kevesebb pénzt keresek felnőttként, mint ami az értékes életem megéléséhez szükséges.

Kérem, gyermekkoromban kapjak szép és vidám ruhákat, a lakásunkban olyan nekem szóló otthonos körülményeket, amelyekben jól érzem magam, és ugyanakkor minden vonatkozásban segítik megmutatni a magyar voltomat, mert én öntudatos, büszke magyarnak szeretnék felnőni.

Végül segíts hozzá Atyám, hogy életrevaló emberré növekedjek fel, és hogy gyermekkorom gondtalansága és boldogsága soha ne múljon el az életemből.

Köszönöm.

Az anya imája:

Mennyei Atyám! Segíts hozzá, hogy a családjáért odaadó jó anya lehessek. Legyek gondoskodó, a családot meleg szeretettel összetartó anya. Tudjak a lakásunkból olyan otthont varázsolni, ahová a családom tagjai szívesen hazatérnek, és érzik és megbecsülik ott a kezem minden nyomát. Legyek a családi tűzhely méltó felelőse, a frissen párolgó étel gondos elkészítője, a szép ruhák rendben tartója, az otthonérzet legfőbb fenntartója. Az általam készített ételek legyenek ízletesek, táplálóak és egészségesek. Tudom, nem az a feladatom, hogy a családomat meghizlaljam. Kérek segítséget ahhoz, hogy elsajátítsam és megőrizzem őseim jól bevált ételkészítési eljárásait, hogy azokat beilleszthessem a mai étkezési rendünkbe. Szeretném mindezt úgy megtenni, hogy a gyermekeim az én példámra emlékezve lehessenek majdan jó gondoskodó szülők. Atyám, mindig figyelmeztess, ha a világi hívság kezdené elterelni a figyelmemet az anyai kötelességeim teljesítéséről!

Úgy késztess, hogy a hazámat soha el ne hagyjam, a családomat önellátású büszke magyarokká formázzam. Kérek olyan tudást, képességeket, amelyekkel elérem, hogy a családom tagjai önző módon soha el ne hagyják a magyar hazát. Mindig hűek maradjanak a gyökereikhez, őseik értékrendjéhez, szellemiségéhez. Ezért a gyermekeim lelkiségét magyar mesékkel, énekekkel, mondókákkal fejlesztem. A nagyobb gyermekeim kezébe a magyar halhatatlan irodalmi műveket adom, hogy ezen az alapon nyíljon meg később az érdeklődésük a világirodalom remekei iránt. Így járok el a művészetek, és a kultúra egyéb területein is.

Megfogadom Atyám, hogy elviszem a gyermekeimet a hagyományőrző helyekre, olyan emberek közé, akik mélyebben megismertetik a magyar kultúrát, és olyan összefüggéseket világítanak meg, amit én nem ismerek, de a magyar lélekhez hozzá tartozik. Mindent elkövetek azért, hogy a gyermekeim ismerjék, szeressék, becsüljék és tiszteljék a magyar kultúrát, és büszkék legyenek a nagy múltú magyarságukra.

A házastársi odaadásomba és hűségembe azt is bele tartozónak érzem, hogy számomra csak egy férfi létezik, az életem párja. A vele való intim kapcsolatom adja meg az adott napjaim érzelmi ünnepélyességét, amit mással nem tudnék megosztani.

Kérem Atyám, segítsd úgy az éjszakai pihenéseimet, hogy minden reggelre tündér anyává váljak, és a nap első pillanataitól tudjam választékos magyarsággal beszélve ellátni a családomat. Legyen időm és figyelmem a reggelik elkészítésére, a gyermekeim tízóraijának becsomagolására, és minden családtag szeretettel való útba indítására.

Atyám segíts úgy, hogy legyek a mindenkori kedves illemtankönyv a családom segítésében, úton tartásában.

Az apa imája:

Tégy Atyám olyan erőssé, hogy a nap minden pillanatában férfi legyek a családom létfeltételei megteremtésében, fenntartásában, a családom erkölcsi, tudati és anyagi védelmezésében. Tisztában vagyok azzal, aki nem képes kiállni a családjáért, az nem fog kiállni a hazájáért sem. Aki nem védi meg a családját, az a hazáját sem fogja megvédeni. Tudom, az igazi magyar az, akinek az unokája is magyar, - mégpedig szívében és lelkében egyaránt, és nem csak akkor, ha idehaza anyagilag is megtalálja a számítását.

Kérlek, Atyám add, hogy tudjak a családomra megőrzendő kincsként tekinteni, és ne úgy, mint egy bármikor odadobható játékszerre. Tudom, a családom nem olyan valami, amin bármely jött-ment nő átsétálhat, és beletiporhat. Erősíts meg abban Atyám, hogy számomra csak egyetlen nő létezik, aki az életem párja, aki a gyermekeim anyja és a családom lelke. Ezért rendelkezzem olyan erővel, szilárdsággal, egyenességgel és nemzettudattal, ami a magyar férfit kell, hogy jellemezze. Ugyanakkor legyek olyan családapa, akire szellemisége, műveltsége, megbízhatósága okán mindenki felnéz, aki a lehető legtöbb idejét és mindenét a családjának adja, mindannyink örömére.

Kérlek Atyám, tudjak a családtagjaim számára az igazi férfi lenni, és az életem párjának mindenben, mindenkor a párja lenni. Mindenkoron olyan odaadással védelmezzem a családomat, amilyen elhivatottsággal kell, hogy védelmezzem a hazámat; teremtő tevékenységgel, a választásokon leadott szavazatommal, s ha kell, a kezembe ragadt fegyverrel. Hogy ez megtegyem, tudom, mélyen meg kell értenem a hős magyar férfiakat, oly mértékig, hogy átérezve a lelkületüket, büszke legyek rájuk, érezzem velük a közösséget. Atyám, tedd meg, ha eltávolodnék a gyökereimtől, az ősi hittől és erényektől, akkor ébreszd fel bennem a vágyat az azonosulásra, hogy olyan hőssé váljak a családom és a népem számára, mint a nagy elődeim voltak. Tudom, hogy a harc nem szórakozás, hanem adott esetben kötelesség. Atyám add, hogy ne brókerharcos, vagy kanapéhuszár legyek és ne szájkaratéban jeleskedjek, hanem a tettek mezején mutassam meg, hogy ki vagyok. Nem tudom, hogy a jövőben milyen élethelyzetek várnak rám, de azt eldöntöttem, hogy minden körülmények között helyt fogok állni!

Atyám, engem így segíts!